AOT เตรียมคลอด TOR “ดิวตี้ฟรี” เดือนหน้า แย้มรวบอาคารผู้โดยสารหลังที่ 2 เข้าประมูล
AOT เตรียมคลอด TOR "ดิวตี้ฟรี" เดือนหน้า แย้มรวบอาคารผู้โดยสารหลังที่ 2 เข้าประมูล
26 ก.ย. 2561

ผู้สื่อข่าวรายงานว่า นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT คาดว่าในเดือน ต.ค.นี้ จะมีการเปิดให้เอกชนเข้ามาประมูลสิทธิบริหารจัดการพื้นที่ปลอดภาษีอากร (ดิวตี้ฟรี) ในท่าอากาศยานสุวรรณภูมิได้ ซึ่งอาจรวมกับการประมูลสิทธิการบริหารพื้นที่เชิงพาณิชย์ของอาคารผู้โดยสารหลังที่ 2 ที่อยู่ระหว่างเตรียมการก่อสร้างด้วย
ขณะนี้ AOT อยู่ระหว่างรอผลการประชุมคณะอนุกรรมการด้านกฎหมายเพื่อจะพิจารณาประเด็นเกี่ยวกับข้อกฎหมาย ข้อพิพาทต่าง ๆ รวมถึงด้านเทคนิค และประเด็นหมิ่นเหม่ต่อข้อกฎหมาย ก่อนที่จะอนุมัติและเซ็นสัญญากับกลุ่มดวงฤทธิ์ บุนนาค ซึ่งเป็นผู้ชนะการออกแบบอาคารผู้โดยสารหลังที่ 2 หลังจากมีข้อครหาการคัดเลือกผู้ออกแบบรายนี้
นายนิตินัย เปิดเผยว่า “เรามั่นใจว่าการประมูล (งานออกแบบ) เป็นไปอย่างรัดกุมและรอบคอบ แต่ต้องรอคณะอนุฯก่อน และคุยกับการบินไทยด้วย ดังนั้นคาดว่าในเดือน ต.ค.นี้ TOR ตัวดิวตี้ฟีน่าจะออกมาได้”
ทั้งนี้ AOT ได้เตรียมร่าง TOR พื้นที่ดิวตี้ฟรีไว้ 2 ชุดทั้งชุดที่รวมและไม่รวมพื้นที่อาคารผู้โดยสารหลังที่ 2
ขณะเดียวกัน AOT คาดว่าจะสามารถเปิดประมูลงานก่อสร้างทางวิ่งอากาศยาน (Runway) เส้นที่ 3 ของท่าอากาศยานสุวรรณภูมิ มูลค่างาน 2.2 หมื่นล้านบาท (รวมค่าชดเชยผลกระทบ) และงานก่อสร้างพื้นที่ส่วนต่อขยายด้านตะวันตก (East Wing) ของอาคารผู้โดยสารหลังที่ 1 มูลค่างาน 6.6 พันล้านบาท ได้ในช่วงปลายปีนี้หรือราวเดือน ธ.ค.นี้
ขณะที่งานก่อสร้างอาคารผู้โดยสารหลังที่ 2 มูลค่า 4.2 หมื่นล้านบาทคาดว่าจะเปิดประมูลได้ราวปลายปี 62